**Informatīvais ziņojums**

**"Par 2021. gada 11. marta Eiropas Savienības Tieslietu ministru neformālās padomes videokonferences sanāksmē izskatāmajiem jautājumiem"**

# 2021. gada 11. martā notiks Eiropas Savienības (turpmāk – ES) Tieslietu ministru neformālās padomes videokonferences sanāksme (turpmāk – Padomes sanāksme).

Padomes sanāksmes darba kārtībā tieslietu ministru diskusijām ir iekļauti šādi jautājumi:

**1. Elektroniskās komunikācijas datu saglabāšana[[1]](#footnote-1)** (*viedokļu apmaiņa*)

Eiropas Savienības Tiesa (turpmāk - EST) 2014. gadā atzina 2006. gada Datu saglabāšanas direktīvu[[2]](#footnote-2) par spēkā neesošu *ab initio*. Pēc tam *Digital Rights Ireland* (2014) un Tele2 lietās (2016) EST aizliedza ES un tās dalībvalstīm noteikt regulējumu, kas paredz vispārēju, nediferencētu datu saglabāšanu, un noteica ierobežojumus līdzšinējai datu saglabāšanas praksei.

EST savā 2020. gada 6. oktobra spriedumā[[3]](#footnote-3) apstiprināja, ka elektronisko komunikāciju dati ir konfidenciāli un principā tos nevar saglabāt vispārīgi un nediferencēti.

Vienlaikus, apstiprinot savu aizliegumu vispārējai un nediferencētai datu saglabāšanai, EST spriedumā ir izklāstīti vairāki šī principa izņēmumi,[[4]](#footnote-4) ņemot vērā komunikāciju metadatu būtisko nozīmi attiecībā uz valsts drošību, kā arī noziedzības apkarošanas un sabiedriskās drošības aizsardzības mērķus smagu noziegumu gadījumā.

Tā kā EST nolēmumu rezultātā dalībvalstis saskaras ar problēmu, kā nodrošināt datu pieejamību noziedzības novēršanai un apkarošanai, balstoties uzPortugāles prezidentūras sagatavoto diskusiju dokumentu, ministri tiek aicināti apspriest šādus jautājumus.

*1) Vai ņemot vērā EST judikatūru, uzskatāt, ka ES ir jāpieņem tiesību akti, lai nodrošinātu saskaņotu tiesisko regulējumu attiecībā uz datu saglabāšanu ES līmenī?*

Latvija uzskata, ka ES ir nepieciešama vienota izpratne un regulējuma harmonizācija saglabājamo datu jomā. Lai arī šobrīd norit darbs pie Eiropas Parlamenta un Padomes Regulas par privātās dzīves neaizskaramību un personas datu aizsardzību elektronisko sakaru jomā, un ar ko atceļ Direktīvu 2002/58/EK izstrādes, tomēr šis regulējums pilnībā neaptvers datu saglabāšanas aspektus. EST judikatūra saglabājamo datu jomā norāda uz kompleksiem problēmjautājumiem, kas ir izvērtējami visās ES dalībvalstīs. Lai EST nolēmumu interpretācija  un izpratne būtu vienāda visās ES dalībvalstīs, būtu nepieciešams ES līmeņa regulējums saglabājamo datu jomā, vienlaikus saglabājot dalībvalstīm rīcības brīvību noteiktās jomās, piemēram, atbilstoši EST judikatūrai nosakot saglabājamo datu kategoriju (noslodzes, atrašanās vietas dati utt.) glabāšanas termiņu, kā arī nacionālā līmenī nosakot iestādes un subjektus, kam būtu piekļuves tiesības saglabājamajiem datiem.

Latvija uzskata, ka ir būtiski ES regulējumā paredzēt iespēju (nosakot izņēmumu) valsts kompetentajām iestādēm veikt savas funkcijas un uzdevumus valsts drošības un aizsardzības jomā, ņemot vērā EST judikatūru.

*2) Vai būtu jāpieņem visaptveroša vai mērķtiecīga pieeja?*

Latvija norāda, ka ES vajadzētu ieviest visaptverošu pieeju jeb regulējumu ietvaram, tomēr daļu no jautājumiem uzticot risināt nacionālā līmenī – kā jau minēts iepriekšējā atbildē, ņemot vērā atšķirīgās tiesību sistēmas un normatīvo regulējumu, nacionālā līmenī varētu būt risināmi jautājumi par saglabājamo datu kategoriju glabāšanas ilgumu un kompetentajām iestādēm. Turklāt jēdzienu "smags noziegums" ir nepieciešams definēt nacionālā, nevis ES līmenī, tādējādi nacionālā līmenī nosakot noziedzīgus nodarījumus, kuru izmeklēšanai kompetentajām iestādēm būtu piekļuves tiesības saglabājamajiem datiem.

*3) Vai policijas un tiesas iestāžu sadarbība, kam nepieciešama datu saglabāšana, varētu tikt īstenota pamatojoties tikai uz valsts datu saglabāšanas tiesību aktiem, bet atbilstoši ES Pamattiesību hartai un EST judikatūrai*?

Kā jau minēts atbildē uz pirmo jautājumu, ņemot vērā komplekso ES Tiesas judikatūru saglabājamo datu jomā, Latvija uzskata, ka būtu nepieciešams vienots ES regulējums saglabājamo datu jomā. Datu saglabāšana, pamatojoties tikai uz nacionālo regulējumu, radītu sadrumstalotību, piemērošanas grūtības saskaņā ar EST judikatūru, kā arī apgrūtinātu pārrobežu sadarbību.

**2. Pamattiesības. Padomes secinājumi par ES Pamattiesību hartas[[5]](#footnote-5) piemērošanas veicināšanu ES** (*viedokļu apmaiņa ar Pamattiesību aģentūras direktoru*)

Īstenojot Eiropas Komisijas 2020. gada 2. decembra paziņojumā "Stratēģija, lai stiprinātu Pamattiesību hartas piemērošanu ES"[[6]](#footnote-6) iekļautos mērķus, Portugāles prezidentūra ir izstrādājusi Padomes secinājumus par to, kā veicināt ES Pamattiesību hartas piemērošanu ES (turpmāk – Padomes secinājumi).

Padomes secinājumos tiek uzsvērta nepieciešamība dalībvalstīm valsts līmenī veicināt mācības par ES Pamattiesību hartu, radot iedzīvotājos izpratni par ES Pamattiesību hartu un iedzīvotāju līdzdalību tās īstenošanā. Ir svarīgi nodrošināt, ka sabiedrība, īpaši vecāka gada gājuma cilvēki, personas ar invaliditāti un bērni, var piekļūt informācijai par ES Pamattiesību hartā noteiktajām tiesībām, jo iedzīvotājiem ir jāzina, kur vērsties, ja tiek pārkāptas viņu tiesības.

Īpaši svarīga ir valsts, reģionālo un vietējo pārvaldes iestāžu, tostarp ierēdņu loma ES Pamattiesību hartas integrēšanā un pamattiesību ievērošanas nodrošināšanā politikas veidošanas procesā un pamattiesību ievērošanas kultūras sekmēšanā visos izpildvaras līmeņos. Padomes secinājumos ir uzsvērta regulāru apmācību nepieciešamība tiesībaizsardzības iestāžu darbiniekiem, ieslodzījumu vietu personālam un personālam, kas strādā aizturēšanas centros.

Savukārt Eiropas Komisija tiek aicināta atbalstīt dalībvalstis, kā arī citas ES iestādes ES Pamattiesību hartas piemērošanā un pamattiesību ievērošanas, un popularizēšanas veicināšanā visā ES.

*Latvija piekrīt, ka, lai veicinātu atbilstošu ES Pamattiesību hartas piemērošanu, ir nepieciešams mācīt par ES Pamattiesību hartā noteiktajām tiesībām gan pamatskolas skolniekus, gan juristus profesionāļus, gan sabiedrību kopumā.*

**3. Padomes secinājumi par tieslietu sistēmas profesionāļu apmācības veicināšanu** *(informācija no prezidentūras)*

Padomes secinājumos par tieslietu sistēmas profesionāļu apmācību veicināšanu(turpmāk – Secinājumi) ir pausts atbalsts Eiropas Komisijas paziņojumam "Tiesiskuma nodrošināšana Eiropas Savienībā — Eiropas tiesiskās apmācības stratēģija 2021.–2024. gadam"[[7]](#footnote-7). Secinājumu mērķis ir uzsvērt, cik svarīga ir EStiesību aktu pareiza un vienota piemērošana, jo tādā veidā tiek veidota savstarpējā uzticēšanās pārrobežu tiesvedībā unveidota atbilstoša ES tiesiskuma telpa. Secinājumos ir uzsvērts, ka atbilstoši apmācītiem, praktizējošiem juristiem ir būtiska loma tiesiskuma kultūras stiprināšanā un tiesiskuma ievērošanā. Tāpēc tiesu darbiniekiem, juristiem, notāriem, tiesu izpildītājiem, mediatoriem, juridiskajiem tulkiem, tiesu ekspertiem un, noteiktās situācijās, ieslodzījumu vietu un probācijas darbiniekiem ir sistemātiski un regulāri jāseko līdzi ES *acquis* izmaiņām, tostarp EST judikatūrai, kas strauji attīstās.

Ņemot vērā iepriekš minēto, ES dalībvalstis tiek aicinātas iesaistīties visu tiesu sistēmas darbinieku apmācību organizēšanā un veicināšanā, piemērojot daudzdisciplīnu pieeju apmācībās, un īstenojot apmācības par aktuālitātēm ES tiesību aktos. Dalībvalstis tiek aicinātas izmantot ES finansēšanas instrumentus, jo īpaši programmu "Tiesiskums" un programmu "Pilsoņi, vienlīdzība, tiesības un vertības".

*Latvija piekrīt, ka ES tieslietu sistēmas kvalitātes un efektivitātes paaugstināšanai sistemātiskas apmācības ir ļoti būtiskas. Latvija atbalsta, ka apmācības ES tiesību jomā ir nepieciešamas gan valsts sektorā strādājošiem, gan brīvo juridisko profesiju pārstāvjiem. Latvija norāda, ka apmācību veicināšana ir jākoordinē gan ES, nodrošinot finansiālo atbalstu un pārrobežu apmācības, gan valstu nacionālā līmenī. Latvija norāda, ka uzsāks ambiciozu projektu, lai tiesnešu, prokuroru un izmeklētāju apmācības norisinātos vienuviet.*

**4. Eiropas Prokuratūras izveide** *(informācija par pašreizējo situāciju)*

Eiropas Prokuratūra (turpmāk – EPPO)[[8]](#footnote-8) tiek veidota ar mērķi aizsargāt ES finanšu intereses. EPPO būs galvenā iestāde, kas būs atbildīgapar izmeklēšanu, kriminālvajāšanu un apsūdzības uzturēšanu tiesā par tādiem noziedzīgajiem nodarījumiem, kas skar ES finanšu intereses (piemēram, krāpšana, kas skar ES fondus).

Latvija veic visas nepieciešamās darbības pilnvērtīgas EPPO darbības izveidē. Saskaņā ar regulu Nr. 2017/1939[[9]](#footnote-9), Eiropas deleģētie prokurori un atsevišķos gadījumos Eiropas prokurors veic izmeklēšanu, kriminālvajāšanu un apsūdzības uzturēšanu tiesā saskaņā ar dalībvalstu tiesību aktiem. Lai piemērotu Latvijas normatīvos aktus minētās regulas noteikumiem, Kriminālprocesa likumā bija nepieciešams veikt atsevišķus grozījumus, lai dotu pilnvaras Eiropas deleģētajiem prokuroriem un Eiropas prokuroram veikt kriminālprocesuālās darbības saskaņā ar Kriminālprocesa likuma noteikumiem. EPPO darbība Latvijas kriminālprocesa sistēmā nodrošināta ar Kriminālprocesa likumu (grozījumi spēkā stājušies 2021. gada 20. janvārī[[10]](#footnote-10)) un Prokuratūras likumu (grozījumi spēkā stājušies 2019. gada 27. decembrī[[11]](#footnote-11).).

Š.g. martā noslēgsies konkurss uz Latvijas Eiropas deleģēto prokuroru amatiem.

**Delegācija**

Delegācijas vadītājs: Andris Vītols, Tieslietu ministrijas parlamentārais sekretārs

Delegācijas dalībnieki: Kristīne Pommere, valsts sekretāra vietniece ārvalstu sadarbības un stratēģijas jautājumos;

Anda Smiltēna, tieslietu nozares padomniece;

Vineta Krutko,tieslietu nozares padomniece.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poisa@tm.gov.lv

1. Tieslietu ministrijas, Iekšlietu ministrijas, Satiksmes ministrijas un Aizsardzības ministrijas kompetences jautājums [↑](#footnote-ref-1)
2. Eiropas Parlamenta un Padomes 2006. gada 15. marta Direktīva 2006/24/EK par tādu datu saglabāšanu, kurus iegūst vai apstrādā saistībā ar publiski pieejamu elektronisko komunikāciju pakalpojumu sniegšanu vai publiski pieejamu komunikāciju tīklu nodrošināšanu, un par grozījumiem Direktīvā 2002/58/EK. [↑](#footnote-ref-2)
3. EST 2020. gada 6. oktobra spriedums apvienotajās lietās C-511/18, C-512/18 un C-520/18 *La Quadrature du Net un citi*, ECLI:EU:C:2020:791 [↑](#footnote-ref-3)
4. 2020. gada 6. oktobra spriedumi (apvienotās lietas C-511/18, C-512/18 un C-520/18; un lieta C-623/17). [↑](#footnote-ref-4)
5. https://eur-lex.europa.eu/legal-content/LV/TXT/PDF/?uri=CELEX:12016P/TXT&from=ES [↑](#footnote-ref-5)
6. https://eur-lex.europa.eu/LexUriServ/LexUriServ.do?uri=COM:2020:0711:FIN:LV:PDF [↑](#footnote-ref-6)
7. <https://eur-lex.europa.eu/LexUriServ/LexUriServ.do?uri=COM:2020:0713:FIN:LV:PDF> [↑](#footnote-ref-7)
8. EPPO izveidē piedalās 22 ES dalībvalstis – Austrija, Beļģija, Bulgārija, Ungārija, Kipra, Čehija, Igaunija, Somija, Francija, Vācija, Grieķija, Itālija, Latvija, Lietuva, Luksemburga, Malta, Nīderlande, Portugāle Rumānija, Slovākija, Slovēnija, Spānija. [↑](#footnote-ref-8)
9. Padomes 2017. gada 12. oktobra Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei [↑](#footnote-ref-9)
10. <https://likumi.lv/ta/id/320345-grozijumi-kriminalprocesa-likuma> [↑](#footnote-ref-10)
11. <https://likumi.lv/ta/id/311380-grozijumi-prokuraturas-likuma> [↑](#footnote-ref-11)